## Pravilnik o izmjenama i dopunama Pravilnika o pripravničkom stažu zdravstvenih djelatnika

### NN 62/1996 (24.7.1996.), Pravilnik o izmjenama i dopunama Pravilnika o pripravničkom stažu zdravstvenih djelatnika

# **MINISTARSTVO ZDRAVSTVA**

Temeljem članka 112. Zakona o zdravstvenoj zaštiti ("Narodne novine"
br. 75/93, 11/94 i 55/96) ministar zdravstva donosi

## **PRAVILNIK**

### **O IZMJENAMA I DOPUNAMA PRAVILNIKA O PRIPRAVNIČKOM STAŽU ZDRAVSTVENIH DJELATNIKA**

Članak 1.

U Pravilniku o pripravničkom stažu zdravstvenih djelatnika ("Narodne
novine" br. 18/94, 20/94, 21/95, 47/95 i 39/96) u članku 3. stavku
1. iza riječi: "doktora medicine" dodaju se riječi "koji
su završili petogodišnji studij medicine", a iza riječi "doktore medicine"
dodaju se riječi: "koji su završili petogodišnji studij medicine".

Članak 2.

U prilogu br. 1. pod nazivom Plan i program pripravničkog staža, temeljnog
staža i sekundarijata u poglavlju I. DOKTORI MEDICINE dodaju se riječi:
"KOJI SU ZAVRŠILI PETOGODIŠNJI STUDIJ MEDICINE".

Članak 3.

Iza poglavlja I. dodaje se novo poglavlje Ia. koje glasi:

"Ia. DOKTORI MEDICINE KOJI SU ZAVRŠILI ŠESTOGODIŠNJI STUDIJ MEDICINE
- JEDNOGODIŠNJI PRIPRAVNIČKI STAŽ

Program pripravničkog staža provodi se u primarnoj zdravstvenoj zaštiti,
u bolničkoj i specijalističko-konzilijarnoj zaštiti te zavodima za javno
zdravstvo.

Opća medicina 42 dana

Zdravstvena zaštita dojenčadi,

male i predškolske djece 21 dan

Školska medicina 14 dana

Zdravstvena zaštita žena i trudnica 14 dana

Medicina rada 14 dana

Hitna medicinska pomoć 28 dana

Epidemiologija i zdravstvena statistika 14 dana

Infektologija 14 dana

Psihijatrija 14 dana

Dermatologija i venerologija 14 dana

Otorinolaringologija 14 dana

Oftalmologija 14 dana

Interna medicina 42 dana

Neurologija 28 dana

Pedijatrija 21 dan

Opća kirurgija 28 dana

Ginekologija i porodništvo 14 dana

Radiologija 14 dana

U k u p n o 364 dana

### **PLAN I PROGRAM PRIPRAVNIČKOG STAŽA DOKTORA MEDICINE**

A) RAD U JEDINICAMA PRIMARNE ZDRAVSTVENE ZAŠTITE

*Opća medicina - 42 dana*

- obavlja preglede, postavlja dijagnoze, određuje terapiju, ocjenjuje
radnu sposobnost, propisuje recepte, daje upute bolesnicima svih dobnih
grupa, prema potrebama upućuje liječniku specijalisti ili u stacionarnu
ustanovu,

- provodi dijagnostičke i terapeutske postupke kao što su pregled uha,
nosa i grla (prema broju slučajeva u tijeku dnevnog rada),

- razne dijagnostičke punkcije, vađenje stranog tijela iz oka, zvukovoda
i nosa (oko 5 u toku staža), oftalmoskopija sa pregledom očnog dna (najmanje
5 slučajeva),

- snimanje i interpretacija EKG (najmanje 10 - ako se radi) - obavljanje
osnovnih laboratorijskih pretraga i tekstova koji se rade u ordinaciji
opće medicine, ispiranje zvukovoda (najmanje 5), katetiziranje mjehura
bolesnika oba spola, mali kirurški zahvati (najmanje 20 u toku staža),

- davanje injekcija i prematanje svih vrsta (prema dnevnoj frekvenciji)
tamponada nosa, različite blokade, cijepljenje i seroprofilaksa kod odraslih,

- provodi aktivno liječenje kroničnih bolesnika,

- obavlja sistematske ciljane, kontrolne i druge preventivne preglede
(najmaje 10),

- obilazi s patronažnom sestrom dojenčad, trudnice i bolesnike (najmanje
10 patronažnih posjeta),

- sudjeluje u obavljanju zdravstvenog nadzora nad jaslicama, vrtićima,
dječjim, đačkim i domovima za umirovljenike i drugim socijalnim institucijama
za smještaj djece i odraslih,

- sudjeluje u obavljanju kućnog liječenja i dolazi u kućne posjete (najmanje
10),

- priprema i izrađuje razne medicinske i medikoforenzičke dokumente
kao što su liječničke svjedodžbe, potvrde, izvaci iz povijesti bolesti,
prijedlozi za liječničku i invalidsko-mirovinsku komisiju, potvrde o smrti,
izvještaji o uzroku smrti i sl.,

- upoznaje se s načinom prikupljanja i slanja zdravstvenih pokazatelja,

- upoznaje se s radom sanitarne inspekcije i uz sanitarnog inspektora
obavlja rad na terenu (najmanje 2 dana),

- upoznaje se s radom humanitarnih organizacija,

- upoznaje se s propisima o pregledu umrlih i s mrtvozornikom - liječnikom
obavlja taj pregled (najmanje 2 slučaja).

*Zdravstvena zaštita dojenčadi, male i predškolske djece - 21 dan*

- sudjeluje pri provedbi sistematskih pregleda dojenčadi, male i predškolske
djece, prati rast i psihomotorični razvoj djeteta (50 pregleda),

- sudjeluje u radu savjetovališta za djecu (prehrana, prevencija rahitisa
i anemija itd.),

- sudjeluje u organiziranju i provedbi cijepljenja djece, upoznaje se
s kalendarom cijepljenja,

- sudjeluje u utvrđivanju dijagnoze i liječenju najčešćih bolesti dojenčadi,
male i predškolske djece prema aktualnoj kazuistici, upoznaje se s primjenom
dječjih doza lijekova i dijetalnom terapijom,

- sudjeluje pri kućnim posjetama oboljeloj djeci.

*Školska medicina - 14 dana*

- upoznaje se sa zdravstveno-statističkim i drugim dokumentima koji
se vode u jedinici, s propisima koji se odnose na zdravstvenu zaštitu školske
djece i mladeži, s veličinom i strukturom populacije i sa zdravstvenom
problematikom populacije kojoj jedinica osigurava zdravstvenu zaštitu,
sa najvažnijim preventivnim mjerama koje se poduzimaju, sa sistematskim
i periodičkim pregledima, zdravstvenim odgojem i cijepljenjima s ulogom
i zadacima školskog liječnika u pogledu nadzora nad uvjetima u školi, s
oblicima suradnje s roditeljima, nastavnicima i školom,

- obavlja sistematske kontrole i ciljane preglede školske djece i mladeži
(3 pregleda),

- provodi cijepljenje učenika uz jedno tematsko predavanje učenicima
vezano za cijepljenje,

- obavlja preglede, utvrđuje dijagnozu i određuje terapiju kod najčešćih
bolesti školske djece i mladeži (najmanje 50 pregleda),

- uvježbava propisivanje recepata za ovu dobnu skupinu,

- obavlja preglede škola u pogledu higijensko-sanitarnih uvjeta,

- obavlja preglede školskih kuhinja, analizira jelovnike i vrši pregled
higijenskih uvjeta u prostorijama za dnevni boravak i društvenu prehranu
(najmanje 1 pregled),

- sudjeluje u izradi prijedloga oblika korektivne gimnastike,

- upoznaje se s ocjenjivanjem sposobnosti za tjelesni odgoj i druge
aktivnosti u školi.

*Zdravstvena zaštita žena i trudnica - 14 dana*

- radi na poslovima planiranja obitelji, daje savjete o metodama sprečavanja
neželjene trudnoće, upoznaje se s propisivanjem i primjenom kontracepcijskih
sredstava,

- radi u savjetovalištu za trudnice, obavlja preglede trudnica i upoznaje
se s mjerama prenatalne zaštite.

- obavlja ginekološke preglede, utvrđuje dijagnoze i provodi terapiju
najčešćih ginekoloških oboljenja, s posebnim naglaskom na rano otkrivanje
malignih bolesti ženskih spolnih organa i dojke,

- izvodi najčešće dijagnostičke postupke kao što su kolposkopija, uzimanje
materijala (bris) i utvrđivanje stupanja čistoće rodnice (najmanje 15 slučajeva),
uzimanje materijala i pravljenje razmaza za pretragu po Papnicolou (najmanje
5), uzimanje materijala za biopsiju i druge dijagnostičke postupke.

*Medicina rada - 14 dana*

- upoznaje se s organizacijom i načinom rada u dispanzeru, medicine
rada kao i poduzeća. Upoznaje se s vođenjem medicinske dokumentacije u
djelatnosti medicine rada - 1 dan,

- upoznaje se s karakteristikama poduzeća, strukturom zaposlenih, specifičnim
zdravstvenim problemima i sa stanjem u pogledu bolovanja - 0,5 dana,

- prisustvuje identifikaciji i procjeni rizika štetnih po zdravlje na
radnom mjestu (buka, rasvjeta, onečišćenje zraka, zračenje i dr.), osobito
radnih mjesta s posebnim uvjetima rada, higijenskih uvjeta radne okoline,
objekata društvene prehrane, jelovnika i kvalitete hrane, sanitarnih čvorova,
prostorija za odmor i rekreaciju - 0,5 dana,

- upoznaje se s organizacijom sigurnosti na radu, zaštitom na radu,
posebice žena u svezi trudnoće i materinstva, starijih radnika i invalida
rada - 1 dan,

- prisustvuje prethodnim, periodičkim i sistematskim pregledima djelatnika
- 2 dana,

- prisustvuje obavljanju funkcionalne dijagnostike, organskih sustava
(audiometrija, spirometrija, ergometrija, ispitivanje vidnih funkcija orthoreterom)
kao i ispitivanju mentalnih funkcija (psihološko ispitivanje) - 1 dan,

- upoznaje se s principima rada specijaliste medicine rada u okviru
programa profesionalne orijentacije - 0,5 dana,

- upoznaje se s ocjenjivanjem potreba za upućivanjem djelatnika na medicinski
programirani aktivni odmor - 0,5 dana,

- upoznaje se s profesionalnim bolestima, ozljedama na radu i kroničnim
bolestima djelatnika vezano uz ocjenu radne sposobnosti - 1 dan,

- obavlja preglede djelatnika uz specijalistu medicine rada, utvrđuje
dijagnozu, eventualnu terapiju te sudjeluje u donošenju ocjene sposobnosti
za rad - 3 dana,

- sudjeluje u pružanju prve hitne pomoći i hitnih intervencija na licu
mjesta u procesu rada kao i mjera rehabilitacije - ovisno o broju slučajeva
u tijeku staža,

- prisustvuje radu liječnika revizora - 1 dan.

*Hitna medicinska pomoć - 28 dana*

- upoznaje se s organizacijom HMP (medicinskim i tehničkim dijelom),
cestovnom hitnom medicinskom pomoći i zbrinjavanjem ozlijeđenih u slučajevima
masovnih udesa,

- uvježbava primjenu prve pomoći i reanimacijskih postupaka u izvanbolničkim
uvjetima,

- upoznaje se s dijagnostikom i terapijom najčešćih otrovanja,

- upoznaje se s dijagnostikom i terapijom akcidentalnih stanja u izvanbolničkim
uvjetima,

- uvježbava primjenu terapeutskih i dijagnostičkih aparata u izvanbolničkim
uvjetima,

- radi u ambulanti i ekipama HMP,

- obavlja preglede uz liječnike hitne medicinske pomoći te utvrđuje
dijagnozu i terapiju uz primjenu svih hitno-medicinskih postupaka koji
se primjenjuju u djelatnosti,

- sudjeluje u radu prijavno-dojavne jedinice na prijemu, trijaži i distribuciji
poziva,

- upoznaje se s radom ekipe za sanitetski prijevoz bolesnika.

Pripravnik ostvaruje pripravnički staž iz HMP u organiziranim jedinicama
HMP ili kroz dežurstva uz liječnika opće medicine.

Praktični dio:

1. Pristup hitnom bolesniku - dijagnoza vitalnih funkcija

2. Održavanje prohodnosti i čišćenje dišnih putova:

- defleksija glave uz podizanje donje čeljusti

- trostruki hvat

- bočni položaj

- postavljanje orofaringealnog tubusa

- čišćenje dišnih putova

- Heimlichov hvat

- instrumentalno vađenje stranog tijela

- endotrahealna intubacija

3. Umjetno održavanje - respiracije

- metoda "usta na usta", "usta na nos"

- primjena respiratora sa samoširećim balonom

4. Umjetno održavanje krvotoka

- prekordijalni udarac

- vanjska masaža srca

- alternativne metode

5. Metode privremenog zaustavljanja krvarenja

- digitalna kompresija

- kompresivni zavoj

- direktni pritisak na ranu

- podvezivanje

6. Postupak s prijelomima i iščašenjima kostiju i zglobova

- transportna imobilizacija

- Kramerove udlage

- pneumatske udlage

- vakum madrac

- Shanzov okovratnik

7. Transportni položaji kod ozljeda

- kralješnice

- prsnog koša

- trbuha

- zdjelice

- donjih ekstremiteta

- besvjesnog stanja

- iskrvarenja

8. Korištenje opreme i aparata u terenskim uvjetima

- i.v. i i.m. injekcije

- postavljanje infuzijskih otopina

- set za reanimaciju

- set za endotrahealnu intubaciju

- set za porode

- aparat za sukciju

- aparat s kisikom

- respirator

- EKG

- električni defibrilator

- transtorakalni indirektni elektrostimulator

B) RAD U JAVNO-ZDRAVSTVENOJ DJELATNOSTI

*Epidemiologija i zdravstvena statistika - 14 dana*

Pripravnik treba obaviti:

a) 1 tjedan staža u zavodu za javno zdravstvo,

b) 1 tjedan staža u terenskoj epidemiološkoj službi.

a) Tijekom rada u zavodu pripavnik se upoznaje s:

- prioritetnim javno-zdravstvenim problemima - zarazne i nezarazne bolesti,

- postojećim informacijskim sustavima u našem zdravstvu, te zdravstveno
statističkom dokumentacijom,

- strukturom pučanstva, strukturom gospodarstva, brojem i vrstama institucija
za obrazovanje, jaslica, vrtića, domova za djecu, mladež i umirovljenike
na području na kojem djeluje zdravstvena ustanova u kojoj pripravnik obavlja
pripravnički staž,

- zdravstveno-statističkim i demografskim pokazateljima na tom području,

- propisima u zdravstvenoj zaštiti i zdravstvenom osiguranju te s odgovarajućim
odlukama Hrvatskog zavoda za zdravstveno osiguranje,

- propisima o zaštiti od zaraznih bolesti, o zaštiti okoliša, s programima
i provođenjem cijepljenja, s propisima o nadzoru nad proizvodnjom i prometom
namirnica kao i zadacima i radom sanitarne inspekcije,

- organizacijom zdravstvene zaštite na području općine u kojoj pripravnik
provodi pripravnički staž.

b) Tijekom rada u terenskoj epidemiološkoj službi pripravnik treba izvršiti:

- terenski rad i terensku epidemiološku anketu (najmanje 2),

- zdravstveno prosvjećivanje - najmanje jedno predavanje za školsku
mladež, djelatnike i dr. ili rad u maloj grupi o aktualnom zdravstvenom
problemu,

- analiza odabranog društveno uvjetovanog medicinskog problema na području
na kojem obavlja staž (najmanje 1),

- analiza štetnih noksi u okolini (fizikalne, kemijske, biološke, socijalne)
- najmanje 1

- sudjelovanje u radu sanitarne inspekcije - 1 dan.

C) RAD U JEDINICAMA BOLNIČKE I SPECIJALISTIČKO-KONZILIJARNE
ZDRAVSTVENE ZAŠTITE

U svim jedinicama bolničke i specijalističko-konzilijarne zdravstvene
zaštite pripravnik:

- upoznaje organizaciju jedinice u kojoj obavlja pripravnički staž,

- uzima anamnezu (ev. heteroanamnezu) i status, vodi povijest bolesti,
piše otpusna pisma i otpusnice,

- svladava tehniku osnovnih biokemijskih i hematoloških pretraga koje
se obavljaju u jedinici te uzimanje uzoraka za upućivanje na laboratorijske
pretrage u druge jedinice,

- upućuje bolesnike na laboratorijske i druge preglede u druge jedinice
i svladava interpretaciju laboratorijskih nalaza drugih dijagnostičkih
jedinica,

- prisustvuje radiološkim pretragama bolesnika iz jedinice,

- prisustvuje patološko-anatomskoj obdukciji umrlih bolesnika,

- upoznaje se s vođenjem administracije u jedinici, unosi podatke u
medicinsku dokumentaciju i evidencije, izrađuje propisane izvještaje za
zdravstvenu statistiku i za zdravstveno osiguranje i obavlja druge administrativne
poslove.

Osim ovih općih, obavlja i izvršava stručne poslove i zadatke u jedinicama
kako slijedi:

*Infektologija - 14 dana*

- izvodi osnovne dijagnostičke i terapeutske postupke i zahvate kao
što su: fizikalni pregled (40 pregleda), uzimanje briseva (20), davanje
raznih injekcija (20), pleuralne i druge punkcije, davanje infuzije raznih
otopina te druge postupke i zahvate koje odredi mentor, a prema aktualnoj
kazuistici,

- sudjeluje u izvođenju kompliciranih dijagnostičkih i terapeutskih
postupaka, kao što je lumbalna punkcija, koji se izvodi u jedinici,

- sudjeluje u određivanju medikamentozne i druge terapije.

Veći dio radnog vremena pripravnik provodi u specijalističkim ordinacijama,
a prema mogućnostima jedanput tjedno pripravnik sudjeluje u radu noćne
smjene ili dežurstva u stacionarnoj jedinici kako bi se što bolje osposobio
za rješavanje aktualnih i urgentnih slučajeva.

*Psihijatrija - 14 dana*

- obavlja psihijatrijski pregled bolesnika, sudjeluje u vođenju psihijatrijskog
intervjua, uzimanje psihičkog statusa i socijalno-psihijatrijskoj obradi
bolesnika (5 postupaka),

- sudjeluje u utvrđivanju dijagnoze neurotskih poremećaja, upoznaje
se s primjenom psihoterapije u praksi i uvježbava postupak prema neurotskim
bolesnicima i bolesnicima s psihoorganskim sindromom - prema aktualnoj
kazuistici,

- sudjeluje u utvrđivanju dijagnoze psihotičnog stanja i uvježbava postupak
prema psihotičnim bolesnicima - prema aktualnoj kazuistici,

- upoznaje se s primjenom psihofarmaka,

- upoznaje se sa zakonskim aspektima postupka s psihotičnim bolesnikom
opasnim po okolinu i s upućivanjem psihijatrijskih bolesnika na bolničko
liječenje, te osnovnim aspektima forenzičke psihijatrije,

- upoznaje se s metodama prevencije i liječenja alkoholizma, narkomanije
i drugih ovisnosti,

- upoznaje se s najvažnijim pitanjima socijalne zaštite psihijatrijskog
bolesnika (ocjena radne sposobnosti, stav prema zapošljavanju i otpuštanju
psihijatrijskog bolesnika itd.),

- upoznaje se s najčešćim psihijatrijskim problemima i postupcima kod
djece,

- upoznaje se s timskim radom u zaštiti mentalnog zdravlja.

Pripravnik provodi pripravnički staž iz psihijatrije u specijalističkoj
ordinaciji, a ako ova ne radi puno radno vrijeme, preostali dio radnog
vremena obavlja navedene stručne poslove u stacionarnoj jedinici za psihijatriju.
Da bi se što bolje osposobio za rješavanje akutnih i urgentnih stanja sudjeluje
u radu dvije noćne smjene ili dežurstva u stacionarnoj psihijatrijskoj
jedinici.

*Dermatologija i venerologija - 14 dana*

- vrši klinički pregled dermatoloških bolesnika (10 pregleda)

- vrši obradu dermatoloških bolesnika u svrhu utvrđivanja egzaktne dijagnoze
najčešće dermatoloških bolesnika odraslih i djece, kao što su oboljenja
prouzrokovana dermatofitima i grinjama prema dnevnom dotoku bolesnika,

- vrši obradu veneroloških bolesnika u svrhu utvrđivanja egzaktne dijagnoze
najčešćih spolnih bolesti, kao što su sifilis, gonoreja, ulkus mole i nespecifični
uretritisi prema aktualnoj kazuistici,

- upoznaje se i sudjeluje u provođenju dijagnostike, terapije i prevencije
profesionalnih alergijskih i nealergijskih dermatozoa.

Pripravnik provodi pripravnički staž u specijalističkoj ordinaciji za
dermatologiju i venerologiju.

*Otorinolaringologija - 14 dana*

- obavlja osnovne preglede uha, grla i nosa (najmanje 5 raznih pregleda
dnevno),

- utvrđuje dijagnozu i provodi terapiju najčešćih ORL oboljenja,

- izvodi najčešće hitne intervencije kao što su tamponada nosa, toaleta
otitisa i policer,

- izvodi male ORL zahvate kao što su paracenteza, incizija peritonzilarnog
apscesa, punkcija sinusa, vađenje stranih tijela iz uha i nosa, osobito
kod djece, uzimanje brisa iz uha, ždrijela i nosa, ispiranje zvukovoda
(najmanje 5 raznih zahvata dnevno).

Pripravnik obavlja pripravnički staž u specijalističkoj ORL ordinaciji.

*Oftalmologija - 14 dana*

- obavlja osnovne preglede oka (najmanje 5 pregleda dnevno),

- utvrđuje dijagnozu i provodi terapiju najčešćih oboljenja oka,

- ispituje vid najjednostavnijim metodama i uvježbava interpretaciju
refraktometrijskog nalaza (najmanje 5 slučajeva dnevno),

- upoznaje se s metodama pružanja prve pomoći kod kemijskih i mehaničkih
povreda oka te uvježbava vađenje stranog tijela iz oka,

- pregled fundusa oka (zastojna papila, dijabetička papila...),

- upoznaje se s metodama zaštite i rehabilitacije vida te prevencije
slabovidnosti, sljepoće i profesionalnih bolesti oka.

Pripravnik obavlja pripravnički staž u specijalističkoj oftalmološkoj
ordinaciji.

*Interna medicina - 6 tjedana*

**Praktični dio Broj**

 1. Uzimanje anamneze i statusa
internističkog bolesnika 35 bolesnika

 2. Mjerenje krvnog tlaka 200 puta

 3. Davanje i. v. injekcija 100 puta

 4. Davanje i. m. injekcija 25 puta

 5. Pleuralna punkcija 3 puta

 6. Abdominalna punkcija 1 put

 7. Postavljanje nazogostrične sonde 3 puta

 8. Davanje transfuzije s venepunkcijom 15 puta

 9. Subklavija ili jugularni kateter (asistencija) 3 puta

10. Ezofago-gastro-duodenoskopija (sudjelovanje) 10 puta

11. Rektoskopija 5 puta

12. Kolonoskopija (sudjelovanje) 5 puta

13. Snimanje i očitavanje EKG-a 50 puta

14. Postavljanje urinarnog katetera:

- kod muškaraca 5 puta

- kod žena 5 puta

15. Punkcija koštane srži (sudjelovanje) 3 puta

16. Ergometrija-izvođenje s očitovanjem 3 puta

17. Vazosken (oscilometrija) 3 puta

18. Ultrazvuk srca (sudjelovanje) 3 puta

19. Digitorektalni pregled (dio statusa) 35 puta

20. Lumbalna punkcija 3 puta

21. Pristup hitnim stanjima (kardiorespiratorni arest,

dijabetička ketoacidoza, stanje šoka, akutna renalna

insuficijencija, aritmije)

*Neurologija - 28 dana*

**Praktični dio Broj**

1. Uzimanje anamneze i neurološkog statusa 20 puta

2. Lumbalna punkcija 2 - 4 samostalno

3. Očitanje EEG 30 bolesnika

4. EMG - asistiranje kod pretrage 20 bolesnika

5. Hitna ambulanta - samostalna obrada
i praćenje do kompletne obrade (uvjetovano
frekvencijom hitnim prijema u ambulanti) 20-30 bolesnika 6. Pregled bolesnika
(neophodno samostalno obraditi)

a) s lezijom gornjeg motornog neurona 10 bolesnika

b) s lezijom donjeg motornog neurona 10 bolesnika

c) s lezijom ekstsrapiramidnog sustava 10 bolesnika

*Pedijatrija - 21 dan*

- Hitna dječja ambulanta pri bolnici - 1 tjedan

- Rad na dojenačkom odjelu - 1 tjedan

- Rad na dječjem odjelu - 1 tjedan

**Praktični dio**

 1. Uzimanje anamneze i statusa bolesnog djeteta (najmanje 20   bolesnika)

 2. Reanimacija novorođenčeta, dojenčeta odnosno malog djeteta

 3. Mjerenje krvnog tlaka

 4. Davanje i. v. injekcija

 5. Davanje i. m. injekcija

 6. Poslovanje natzogastrične sonde

 7. Snimanje i očitavanje EKG-a

 8. Postavljanje urinarnog katetera

 9. Punkcija koštane srži (sudjelovanje)

10. Utvrđivanje neurološkog statusa djeteta

11. Orijentacioni EEG

12. Echo mozga

13. Digitorektalni pregled

14. Lumbalna punkcija

15. Njega djeteta

*Opća kirurgija - 4 tjedna*

**Praktični dio Broj**

 1. Uzimanje i pisanje anamneze i statusa kirurškog bolesnika 15 bolesnika

 2. Asistencija kod kirurškog zahvata

(evidentirana u operacijskoj listi) 10 bolesnika

 3. Dežurstvo u hitnoj kirurškoj ambulanti

(evidentirano na popisu dežurstava) 4 puta

 4. Rad uz specijalistu u specijalističkim

ambulantama 3 puta

 5. Primarna obrada rana 10 bolesnika

 6. Šivanje kirurške rane 10 bolesnika

 7. Postavljanje sadrenog zavoja 3 bolesnika

 8. Postavljanje urinarnih katetera 2 kom

 9. Postavljanje interventskih katetera i infuzija 5 kom

10. Punkcija zgloba ili tjelesnih šupljina 2 bolesnika

11. Manje amputacije (prsti) 1 bolesnik

12. Veće amputacije (natkoljenica, potkoljenica,
stopalo) 1 bolesnik

13. Operacija akutnog apendiksa 1 bolesnik

Pripomena: obraditi primarno hitni dio kirurške dijagnostike.

*Ginekologija i porodništvo - 14 dana*

Ginekologija - 7 dana

- obavlja ginekološke preglede i upoznaje se s najčešćim ginekološkim
bolestima,

- sudjeluje u hitnim intervencijama kod krvarenja iz uterusa i drugim
terapijskim zahvatima,

- izvodi najčešće dijagnostičke postupke kao što su kolposkopija, uzimanje
materijala i određivanje stupnja čistoće, uzimanje materijala i pravljenja
razmaza za pretragu po Papanicolaou, uzimanje materijala za biopsiju i
drugi dijagnostički postupci

- sudjeluje pri operativnim zahvatima

Porodništvo - 7 dana

- obavlja pregled i pripremu trudnice za porod - 6 trudnica

- vodi normalne porode od I. do III. porođajne dobi - 6 poroda

- sudjeluje u vođenju patoloških poroda

- obavlja uobičajene zahvate kao što su epiziotomija (najmanje 6), šivanje
medice (najmanje 6), rezanje i podvezivanje pupkovine (najmanje 15), vakum
ekstrakcija, reanimacija novorođenčeta, ekspresija i ljuštenje placente,
zaustavljanje krvarenja, postupak kod atonije, kontrola placente, praćenje
položaja i intrauterinog života djeteta,

- obavlja preglede i prati stanje babinjača i novorođenčeta te rad u
neonatalnoj jedinici.

*Radiologija - 2 tjedna*

- Analiziranje snimke pluća - 50 slučajeva pod kontrolom,

- Analiziranje snimke kostiju - 30 slučajeva,

- Analiziranje gastrointestinalnog trakta - pregled jednjaka, želuca
i debelog crijeva - 10 slučajeva,

- Upoznavanje s kontrastnim metodama

- holangiografija, urologija, angiografija

- indikacije i kontraindikacije,

- Prisustvo kod pregleda ultrazvukom - 20 bolesnika,

- Prisustvo kod zahvata iz područja angiografije i intervencijske radiologije
- 3 bolesnika

- Upoznavanje s pretragama visoke tehnologije, CT, MR, digitalne pretrage,

- Upoznavanje s rizicima za zdravstvene djelatnike i bolesnike prilikom
radiološke dijagnostike, terapije zračenjem, te mogućnosti provođenja zaštite.

Članak 4.

Ovaj Pravilnik stupa na snagu osmog dana od dana objave u "Narodnim
novinama".

Klasa: 011-02/96-01/0003
Urbroj: 534-02-30-96-0001
Zagreb, 18. srpnja 1996.

Ministar
**prof. dr. sc. Andrija Hebrang,** v. r.

Pravilnik, NN 62/1996-1228